Kommissionens forordning (EF) nr. 455/2004

af 11. marts 2004

om ændring af forordning (EF) nr. 466/2001 for så vidt angår patulin

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 315/93 af 8. februar 1993 om fællesskabsprocedurer for forurenende stoffer i levnedsmidler(1), særlig artikel 2, stk. 3, og

ud fra følgende betragtninger:

(1) I Kommissionens forordning (EF) nr. 466/2001(2) fastsættes der grænseværdier for bestemte forurenende stoffer i levnedsmidler. Der er fastsat grænseværdier for bl.a. patulin.

(2) Der er fastsat en grænseværdi på 10,0 μg/kg for æblesaft og æbleprodukter indeholdende frugtkød, herunder æblekompot og æblepuré, der er bestemt til spædbørn og småbørn, samt andet babymad, på betingelse af at der valideres en analysemetode ved en international ringtest, som gennemføres inden den 1. november 2003 med henblik på at godtgøre, at indhold på 10 μg/kg patulin kan bestemmes på pålidelig vis. Hvis der ikke senest den 1. november 2003 foreligger dokumentation for, at mængden på 10 μg/kg kan bestemmes på pålidelig vis, anvendes grænseværdien på 25 μg/kg.

(3) Der er gennemført en ringtest med henblik på at tilvejebringe dokumentation for, at mængden på 10 μg/kg kan bestemmes på pålidelig vis. Der blev den 27. oktober 2003 fremlagt en rapport, der viser, at der findes en metode, der på pålidelig vis kan bestemme patulinmængder på 10 μg/kg og derunder i æblesaft og frugtpuré.

(4) Der bør vedtages overgangsordninger for produkter, der er fremstillet og markedsført før anvendelsesdatoen.

(5) Forordning (EF) nr. 466/2001 bør derfor ændres i overensstemmelse hermed.

(6) De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

UDSTEDT FØLGENDE FORORDNING:

Artikel 1

I forordning (EF) nr. 466/2001 foretages følgende ændringer:

1) I artikel 7 indsættes følgende stykke:"De grænseværdier, der er fastsat i punkt 2.3 'Patulin' i sektion 2 'Mykotoksiner' i bilag I, finder ikke anvendelse på produkter, som inden den 1. november 2003 er lovligt markedsført i Fællesskabet. Fødevarevirksomhedslederen skal kunne dokumentere, hvornår produkterne blev markedsført."

2) Fodnote 4 til punkt 2.3 "Patulin" i sektion 2 "Mykotoksiner" i bilag I udgår.

3) Andet led i punkt 2.3.4 i sektion 2 "Mykotoksiner" i bilag I affattes således:

"- Babymad, dog ikke forarbejdede levnedsmidler baseret på cerealier (4)"

4) Fodnote 5 til punkt 2.3 "Patulin" i sektion 2 "Mykotoksiner" i bilag I bliver nummer 4 og affattes således.

"(4) Babymad, dog ikke forarbejdede levnedsmidler baseret på cerealier, som defineret i Kommissionens direktiv 96/5/EF af 16. februar 1996 om forarbejdede levnedsmidler baseret på cerealier og babymad til spædbørn og småbørn (EFT L 49 af 28.2.1996, s. 17), senest ændret ved direktiv 2003/13/EF (EUT L 41 af 14.2.2003, s. 33)."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. marts 2004.

På Kommissionens vegne

David Byrne

Medlem af Kommissionen

(1) EFT L 37 af 13.2.1993, s. 1.

(2) EFT L 77 af 16.3.2001, s. 1. Senest ændret ved forordning (EF) nr. 1425/2003 (EUT L 203 af 12.8.2003, s. 1).